Byna 2000 inskrywings vir Die Kontrak! - Afrikaanse Musiek Nuus
Byna 2000 inskrywings vir Die Kontrak!
5 Julie 2018 4 Oktober 2018 Digitaal
Inskrywings vir VIA (DStv-kanaal 147) en Coleske Artists se nuwe TV-reeks Die Kontrak – wat die volgende groot Afrikaanse kunstenaar sal kroon – het 30 Junie om middernag gesluit met 1 976 oudisie-video's altesaam op Facebook, Instagram, Twitter, en die NetNuus-app.
"VIA en Coleske Artists is omtrent stomgeslaan met die hoeveelheid inskrywings vir Die Kontrak. Ons is nog meer beïndruk deur die gehalte van die sangtalent daarbuite," sê VIA-kanaalhoof, Izelle Venter. "Dit gaan beslis vir ons vier mentors ongelooflik moeilik wees om net agt finaliste te kies. Hier kom heerlike kykgenot!"
"Ons is absoluut oorweldig deur die diversiteit van die talent," voeg Arnold Coleske van Coleske Artists by. "Dit was baie moeilik om by 'n top24 uit te kom, maar ons voel ons het afgekom op 'n groep deelnemers wat uniek en uitsonderlik talentvol is. Ons sien met opwinding uit na 'n strawwe kompetisie!"
Die Kontrak sal deur die broer-en-suster-duo Bobby en Karlien van Jaarsveld aangebied word. Die agt finaliste sal week na week ook uitgekyk word deur 'n kennerpaneel wat uit die sangers Theuns Jordaan en Corlea Botha asook Barry Pretorius, die regisseur van die Afrikaans is Groot-megakonserte.
Die wenner van Die Kontrak word op 23 November 2018 by die jaar se eerste Afrikaans is Groot-konsert aangekondig. Die wenner sal 'n platekontrak met Coleske Artists en 'n pasklaarloopbaan losslaan.